Vermeende Tukkie-verkragter weer vasDie vermeende verkragter van ŉ Tukkie-student is weer in hegtenis geneem nadat hy verlede week uit aanhouding ontsnap het. Beeld berig dat Tsietsi Samuel Mziza (24) vir huisbraak in hegtenis geneem is en vir twee dae in aanhouding was voor polisiebeamptes by die Pretoria-Moot-polisiekantoor agtergekom het dat hy dieselfde man is wat gesoek word in verband met die Tukkie-student se verkragting. Hy is na ŉ huisbraak in Riviera in hegtenis geneem. Mziza het vroeër uit aanhouding ontsnap nadat hy na ŉ hospitaal geneem is vir behandeling. Mziza het na bewering die 22-jarige Tukkie-student in haar huis oorval, verkrag en 23 keer met ŉ mes gesteek. Hy sal na verwagting Maandag in die Pretoriase landdroshof verskyn. Beeld berig daar is reeds drie lasbriewe vir Mziza se inhegtenisname uitgereik. Die polisie soek hom glo al vandat hy 14 jaar oud is.